Fógra ón Iorua maidir le Treoir 94/22/CE ó Pharlaimint na hEorpa agus ón gComhairle maidir leis na coinníollacha i leith deonú agus úsáid údaruithe chun hidreacarbóin a chuardach, a thaiscéaladh agus a tháirgeadh

Fógra maidir le cuireadh iarratas a dhéanamh ar cheadúnais táirgthe peitriliam ar Scairbh Ilchríochach na hIorua – Deonuithe i Limistéir Réamhshainithe 2022

(2022/C 280/05)

Leis seo, fógraíonn Aireacht Pheitriliam agus Fuinnimh na hIorua cuireadh iarratas a dhéanamh ar cheadúnais táirgthe peitriliam i gcomhréir le Treoir 94/22/CE ó Pharlaimint na hEorpa agus ón gComhairle an 30 Bealtaine 1994 maidir leis na coinníollacha i leith deonú agus úsáid údaruithe chun hidreacarbóin (1) a chuardach, a thaiscéaladh agus a tháirgeadh, Airteagal 3, mír 2, litra a).

Ní dheonófar ceadúnais táirgthe ach do chuideachtaí comhstoic atá cláraithe san Iorua nó i stát eile ar páirtí é sa Chomhaontú maidir leis an Limistéar Eorpach Eacnamaíoch (Comhaontú LEE), nó do dhaoine nádúrtha a bhfuil sainchónaí orthu i stát ar páirtí é sa Chomhaontú LEE.

Cuideachtaí nach ceadúnaithe iad ar Scairbh Ilchríochach na hIorua, féadfar ceadúnais táirgthe a dheonú dóibh má bhíonn siad réamhcháilithe mar cheadúnaithe ar Scairbh Ilchríochach na hIorua.

Caithfidh an Aireacht go cothrom le cuideachtaí aonair agus cuideachtaí a dhéanfaidh iarratas mar chuid de ghrúpa. Iarratasóirí a chuirfidh iarratas aonair isteach, nó iarratasóirí a bheidh ina gcuid de ghrúpa a chuirfidh iarratas comhpháirteach isteach, measfar gur iarratasóir ar cheadúnas táirgthe iad ar fad. Ar bhonn iarratais a chuirfidh grúpaí nó iarratasóirí aonair isteach, féadfaidh an Aireacht grúpaí ceadúnaithe a ndeonófar ceadúnas táirgthe nua dóibh a chur le chéile, lena n-áirítear iarratasóirí a bhaint i gcás iarratas grúpa agus iarratasóirí aonair a chur leis, mar aon leis an oibritheoir le haghaidh na ngrúpaí sin a cheapadh.

Beidh deonú rannpháirtíochta i gceadúnas táirgthe faoi réir Comhaontú maidir le Gníomhaíochtaí Peitriliam a bheith á thabhairt i gcrích ag na ceadúnaithe, lena n-áirítear Comhaontú Oibriúcháin Comhpháirteach agus Comhaontú Cuntasaíochta. Má roinntear an ceadúnas táirgthe go stratagrafach, ceanglófar ar cheadúnaithe an dá cheadúnas a bheidh roinnte go stratagrafach Comhaontú Oibriúcháin Comhpháirteach sonrach a thabhairt i gcrích freisin, comhaontú lena rialófar an caidreamh eatarthu i ndáil leis sin.

Nuair a bheidh na comhaontuithe sin sínithe, beidh na ceadúnaithe ina gcomhfhiontar inar comhionann i gcónaí méid a rannpháirtíochta agus a rannpháirtíocht sa cheadúnas táirgthe.

Ar dhoiciméid ábhartha ó Dheonuithe i Limistéir Réamhshainithe 2021 a bheidh na doiciméid cheadúnais bunaithe go príomha. Is é an aidhm príomhghnéithe aon choigeartaithe ar an gcreat a chur ar fáil do na hiarratasóirí ionchasacha roimh an am chun iarratas a dhéanamh.

Critéir chun ceadúnas táirgthe a dheonú

Chun dea-bhainistíocht acmhainní agus taiscéaladh agus táirgeadh tapa agus éifeachtúil peitriliam ar Scairbh Ilchríochach na hIorua a chur chun cinn, lena n-áirítear cur le chéile grúpaí ceadúnais chun sin a áirithiú, beidh feidhm ag na critéir seo a leanas maidir le deonú rannpháirtíochtaí i gceadúnais táirgthe agus maidir le ceapadh an oibritheora:

a) Tuiscint gheolaíoch an iarratasóra ar an limistéar geografach atá i gceist, agus an chaoi a bhfuil sé beartaithe ag na ceadúnaithe taiscéaladh éifeachtúil a dhéanamh ar lorg peitriliam.

b) Saineolas teicniúil ábhartha an iarratasóra, agus an chaoi a bhféadfadh an saineolas sin rannchuidiú go gníomhach le taiscéaladh costéifeachtach agus, de réir mar is iomchuí, le tairgeadh peitriliam ón limistéar geografach atá i gceist.

c) Taithí an iarratasóra ar Scairbh Ilchríochach na hIorua nó taithí ábhartha choibhéiseach ó limistéir eile.

d) Go bhfuil an acmhainneacht airgeadais shásúil ag an iarratasóir taiscéaladh a dhéanamh ar lorg peitriliam agus, de réir mar is iomchuí, peitriliam a tháirgeadh sa limistéar geografach atá i gceist.

e) Más ceadúnaí i gceadúnas táirgthe é an t-iarratasóir, nó má bhí sé ina cheadúnaí i gceadúnas táirgthe, féadfaidh an Aireacht a chur san áireamh aon chineál neamhéifeachtachta nó easpa cuntasachta a léirigh an t-iarratasóir mar cheadúnaí. Feadfaidh breithnithe slándála náisiúnta a chur san áireamh freisin má fheictear don Aireacht gur ábhartha iad na breithnithe sin.

f) Mar phríomhriail, deonófar ceadúnais táirgthe do chomhfhiontar i gcás ina mbeidh tobar amháin ar a laghad druileáilte ag ceadúnaí amháin ar a laghad mar oibritheoir ar Scairbh Ilchríochach na hIorua nó i gcás ina mbeidh taithí oibríochtúil ábhartha choibhéiseach aige lasmuigh de Scairbh Ilchríochach na hIorua.

g) Mar phríomhriail, deonófar ceadúnais táirgthe ar bheirt cheadúnaithe nó níos mó, i gcás ina mbeidh taithí mar a luaitear faoi f) ag ceann amháin díobh ar a laghad.

h) Ní mór don oibritheoir a cheapfar le haghaidh ceadúnais táirgthe i Muir Barents tobar amháin ar a laghad a bheith druileáilte aige mar oibritheoir ar Scairbh Ilchríochach na hIorua, sin nó ní mór taithí oibríochtúil ábhartha choibhéiseach a bheith aige lasmuigh de Scairbh Ilchríochach na hIorua.

i) Maidir le ceadúnais táirgthe le haghaidh uiscí doimhne, ní mór don oibritheoir a cheapfar agus do cheadúnaí eile amháin ar a laghad tobar amháin ar a laghad a bheith druileáilte acu mar oibritheoir ar Scairbh Ilchríochach na hIorua, sin nó ní mór taithí oibríochtúil chomhionann ábhartha a bheith acu lasmuigh de Scairbh Ilchríochach na hIorua. Mar chuid den cheadúnas táirgthe, ní mór do cheadúnaí amháin druileáil a bheith déanta aige in uiscí doimhne mar oibritheoir.

j) Maidir le ceadúnais táirgthe faoina bhfuil coinne le druileáil toibreacha taiscéalaithe faoi ardbhrú agus/nó ardteocht (HPHT), ní mór don oibritheoir a cheapfar agus do cheadúnaí eile amháin ar a laghad tobar amháin ar a laghad a bheith druileáilte acu mar oibritheoir ar Scairbh Ilchríochach na hIorua, sin nó ní mór taithí oibríochtúil comhionann ábhartha a bheith acu lasmuigh de Scairbh Ilchríochach na hIorua. Mar chuid den cheadúnas táirgthe, ní mór do cheadúnaí amháin tobar HPHT a bheith druileáilte aige mar oibritheoir.

Bloic atá ar fáil le haghaidh iarratais

Féadfar iarratais ar rannpháirtíochtaí i gceadúnais táirgthe a chur isteach le haghaidh na mbloc nach bhfuil ceadúnaithe laistigh den limistéar réamhshainithe, mar a léirítear ar na léarscáileanna arna bhfoilsiú ag Stiúrthóireacht Pheitriliam na hIorua. Is féidir iarratas a dhéanamh freisin ar acraíocht ar scaradh léi laistigh den limistéar réamhshainithe i ndiaidh an fhógra i gcomhréir le léarscáileanna cothrom le dáta ar Léarscáileanna Fíricí idirghníomhacha Stiúrthóireacht Pheitriliam na hIorua atá ar fáil ar leathanach gréasáin Stiúrthóireacht Pheitriliam na hIorua.

Féadfaidh bloc amháin nó níos mó, nó cuid amháin nó níos mó de bhloc nó de bhloic, a bheith i gceist le gach ceadúnas táirgthe. Iarrtar ar na hiarratasóirí an t-iarratas a theorannú do limistéir a mheasann siad a bhfuil ionchas táirgthe ag baint leo.

Tá téacs iomlán an fhógra, lena n-áirítear léarscáileanna mionsonraithe de na limistéir atá ar fáil, le fáil ar leathanach gréasáin Stiúrthóireacht Pheitriliam na hIorua www.npd.no/apa2022.

Cuirfear iarratais ar cheadúnais táirgthe peitriliam isteach go leictreonach, mar shampla trí L2S, chuig

An Aireacht Peitriliam agus Fuinnimh P.O. Box 8148 Dep. N-0033 OSLO NORWAY

Cuirfear cóip isteach go leictreonach, mar shampla trí L2S, chuig

Stiúrthóireacht Pheitriliam na hIorua P.O. Box 600 N-4003 STAVANGER NORWAY

Sprioc-am: 12.00 meán lae an 12 Meán Fómhair 2022.

Tá sé beartaithe go ndeonófar ceadúnais táirgthe peitriliam i nDeonuithe i Limistéir Réamhshainithe 2022 ar Scairbh Ilchríochach na hIorua sa chéad ráithe de 2023.

(1) IO L 164, 30.6.1994, lch. 3.